Projekts

LATVIJAS REPUBLIKAS MINISTRU KABINETS

2018. gada\_\_\_.\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_ \_\_\_.§)

**Kārtība, kādā tiek izvērtēts, vai atļauja strādāt par pedagogu personai, kas bijusi sodīta par tīšu noziedzīgu nodarījumu, nekaitēs izglītojamo interesēm**

Izdoti saskaņā ar Izglītības likuma

50. panta 1. punktu

1. Noteikumi nosaka kārtību, kādā tiek izvērtēts, vai atļauja strādāt par pedagogu personai, kas bijusi sodīta par tīšu noziedzīgu nodarījumu, ja sodāmība ir dzēsta vai noņemta (turpmāk – persona), nekaitēs izglītojamo interesēm (turpmāk – atļauja).

2. Lēmumu par atļauju, atļaujas atteikumu un atļaujas anulēšanu pieņem Izglītības kvalitātes valsts dienests (turpmāk – dienests).

3. Atļaujas saņemšanai persona iesniedz dienestā iesniegumu (turpmāk – iesniegums). Iesnieguma izvērtēšana ir maksas pakalpojums.

4. Persona iesniegumam pievieno dzīvesgaitas aprakstu (CV), nolēmumu kriminālprocesā vai prokurora priekšrakstu par sodu, ar kuru persona atzīta par vainīgu noziedzīga nodarījuma izdarīšanā, kā arī citus dokumentus, kuriem pēc personas ieskatiem ir nozīme jautājuma izskatīšanā un kuri apliecina iesniegumā norādītās informācijas pamatotību, kā arī dokumentu, kas apliecina samaksu par iesnieguma izvērtēšanu.

5. Lēmuma pieņemšanai dienests izveido komisiju. Komisijas sastāvā iekļauj:

5.1. trīs dienesta pārstāvjus;

5.2. Izglītības un zinātnes ministrijas pārstāvi;

5.3. Valsts policijas pārstāvi;

5.4. Ģenerālprokuratūras pārstāvi;

5.5. vecāku nevalstiskās organizācijas pārstāvi;

5.6. Valsts bērnu tiesību aizsardzības inspekcijas pārstāvi;

5.7. Latvijas Izglītības un zinātnes darbinieku arodbiedrības pārstāvi.

6. Komisijas darbu vada tās priekšsēdētājs. Komisijas priekšsēdētāja prombūtnes laikā viņa pienākumus veic komisijas priekšsēdētāja vietnieks. Komisijas priekšsēdētājs un komisijas priekšsēdētāja vietnieks ir dienesta pārstāvji.

7. Lai nodrošinātu vispusīgu jautājuma izvērtējumu, komisijai ir tiesības pieaicināt komisijas darbā citu institūciju pārstāvjus.

8. Komisijas locekļi rakstiski apliecina, ka ir informēti par to, ka informācija par personu ir konfidenciāla un nav izpaužama trešajām pusēm.

9. Komisija var pieprasīt izvērtēšanai nepieciešamo informāciju no šādām iestādēm:

9.1. Iekšlietu ministrijas Informācijas centra;

9.2. Ieslodzījuma vietu pārvaldes;

9.3. Valsts probācijas dienesta;

9.4. Valsts bērnu tiesību aizsardzības inspekcijas;

9.5. izglītības iestādes;

9.6. izglītības iestādes dibinātāja;

9.7. Latvijas Nacionālā arhīva vai tā struktūrvienībām;

9.8. citas institūcijas vai organizācijas.

10. Komisijas sekretārs, kas nav komisijas loceklis, nodrošina personas lietā esošo dokumentu apriti, glabāšanu un noformēšanu normatīvajos aktos par dokumentu apriti, glabāšanu, izstrādāšanu un noformēšanu noteiktajā kārtībā. Personas lietā esošos dokumentus komisija glabā 10 gadus.

11. Komisijas sēdes gaitu pilnā apjomā var fiksēt, izmantojot skaņu ierakstu vai citus tehniskos līdzekļus, par ko izdara atzīmi komisijas sēdes protokolā (turpmāk – protokols). Skaņu vai attēlu ieraksts tiek saglabāts līdz šo noteikumu 15. punktā minētā lēmuma pārsūdzības termiņa beigām.

12. Komisija izvērtē dienestam iesniegtos dokumentus, kā arī personas argumentus, ja tādi ir izteikti, un lemj par personas atbilstību pedagoga amatam, norādot, vai personas darbība par pedagogu nekaitēs izglītojamo interesēm. Ja pastāv iespējama kaitējuma risks noteiktas izglītības mērķgrupas interesēm, komisijas viedoklī norāda attiecīgo izglītības mērķgrupu, ar kuru persona nedrīkst strādāt.

13. Šo noteikumu 12. punktā minētais viedoklis tiek fiksēts protokolā. Ja kāds no komisijas locekļiem nepiekrīt komisijas viedoklim, viņam ir tiesības izteikt savu atsevišķo viedokli un papildu argumentus un pievienot tos protokolam.

14. Izvērtējot riskus, vai atļauja nekaitēs izglītojamo interesēm, komisija ņem vērā:

14.1. vai atļauja nav pretrunā ar Izglītības likumā un Bērnu tiesību aizsardzības likumā noteiktajiem ierobežojumiem strādāt par pedagogu;

14.2. laikposmu, kas pagājis kopš noziedzīga nodarījuma izdarīšanas;

14.3. noziedzīgā nodarījuma veidu, raksturu un personas attieksmi pret to;

14.4. personas darbību laikposmā kopš noziedzīga nodarījuma izdarīšanas līdz dienai, kad persona iesniegusi iesniegumu, vai personas raksturojumu par šo periodu;

14.5. risku izglītojamo veselībai, drošībai, intelektuālajai un fiziskajai attīstībai;

14.6. personas un citu institūciju iesniegtajos dokumentos norādīto informāciju;

14.7. paredzamo ietekmi uz katru izglītības mērķgrupu;

14.8. personas spēju pildīt Izglītības likumā noteiktos pedagoga vispārējos pienākumus;

14.9. personas iepriekšējo pedagoģisko darbību, ja tāda bijusi;

14.10. vai noziedzīga nodarījuma izdarīšanas laikā persona bija ieguvusi pedagoga izglītību un kvalifikāciju (apgūstot pedagoga pienākumus un ētikas normas) vai strādāja par pedagogu.

15. Dienests, pamatojoties uz šo noteikumu 12. punktā minēto komisijas viedokli, Administratīvā procesa likumā noteiktajā termiņā pieņem un izsniedz personai vienu no šādiem dienesta vadītāja parakstītiem lēmumiem:

15.1. par atļauju strādāt par pedagogu;

15.2. par atļauju ar ierobežojumiem strādāt par pedagogu atsevišķās izglītības mērķgrupās;

15.3. par atļaujas atteikumu.

16. Informāciju par šo noteikumu 15. punktā minētā lēmuma pieņemšanu dienesta atbildīgā amatpersona ievada Valsts izglītības informācijas sistēmā pie konkrētās personas datiem.

17. Ja dienesta rīcībā ir informācija, kas liecina par personas iespējamo kaitējumu izglītojamo interesēm, tas atkārtoti izvērtē personas atbilstību pedagoga amatam un iespējamo kaitējumu izglītojamo interesēm.

18. Komisija nekavējoties informē personu par saņemto informāciju, pamatojoties uz kuru tiek uzsākta atkārtota izvērtēšana, plānoto komisijas sēdes laiku un personas tiesībām iesniegt rakstisku paskaidrojumu un citus dokumentus, kuriem pēc personas ieskatiem ir nozīme jautājuma izskatīšanā, kā arī tiesībām piedalīties komisijas sēdē.

19. Dienests, pamatojoties uz komisijas atkārtoti veikto izvērtēšanu, Administratīvā procesa likumā noteiktajā kārtībā pieņem lēmumu par atļaujas anulēšanu, ja konstatēts, ka personas darbība, strādājot par pedagogu, kaitē izglītojamo interesēm, vai konstatēts, ka persona ir sniegusi nepatiesas ziņas, kas bija par pamatu atļaujai strādāt par pedagogu.

20. Dienesta lēmumu var apstrīdēt Izglītības un zinātnes ministrijā, bet ministrijas lēmumu pārsūdzēt tiesā [Administratīvā procesa likumā](https://likumi.lv/ta/id/55567-administrativa-procesa-likums) noteiktajā kārtībā.

21. Atzīt par spēku zaudējušiem Ministru kabineta 2014. gada 15. aprīļa noteikumus Nr. 195 „Kārtība, kādā tiek izvērtēts, vai atļauja strādāt par pedagogu personai, kas bijusi sodīta par tīšu kriminālpārkāpumu vai mazāk smagu noziegumu, nekaitēs izglītojamo interesēm” (Latvijas Vēstnesis, 2014, 77. nr.).

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vīza:

Valsts sekretāre Līga Lejiņa

16.10.2018 10:06

879

I.Juhņēviča

67358078; Inita.Juhnevica@ikvd.gov.lv

A.Lasmane

67367202; Agnese.Lasmane@ikvd.gov.lv

J.Veinberga

67358077; Jana.Veinberga@ikvd.gov.lv